AFRIKAANSE OPSOMMING: In sekere streke in die Wes-Kaap bestaan daar risiko van matige intensiteit aardbewings. Dit is dus noodsaaklik dat die infrastruktuur in hierdie gebiede ontwerp word om die vernietigende uitwerking te weerstaan. Gebous met verskillende tipes strukturele uitlegte kom in hierdie gebied voor. Die mees algemene struktuur tipe is gewapende beton-raam geboue met baksteen invol panele sowel as ongewapende baksteen geboue. Baie van hierdie geboue is gebou voor die eerste las-kode van 1989 wat regulasies vir seismiese ontwerp voorsien in gebruik geneem is. Die vorige kode is vervang in 2010 met ’n kode toegewy tot die verskaffing van riglyne vir seismiese ontwerp van infrastruktuur. Kommer het ontstaan of hierdie geboue voldoen aan die vereistes van die nuwe kode. ’n Numeriese ondersoek is uitgevoer op ’n verteenwoordigende gewapende beton geraamde gebou met baksteen panele om te bepaal of die gebou voldoen aan die nuwe kode vereistes rakende sismiese ontwerp. Die resultate van die ondersoek toon dat die spanning op kritieke punte in die kolomme die gekodifiseerde vereistes oorskry, wat tot plaaslike faling lei. Na verdere onderssoek is dit bepaal dat die plaaslike faling in die kolomme waarskynlik tot globale faling van die gebou sal lei.